|  |  |
| --- | --- |
| **ROKODELSKA PANOGA** | **Pletilstvo - ročno pletenje in kvačkanje** |
| **POVZETEK**  |
| Ročno pletenje je eden najstarejših načinov prepletanja niti s pomočjo kovinskih ali lesenih igel s konicami na eni ali obeh straneh. Plesti je mogoče z dvema, petimi ali več pletilkami, z volno, bombažem ali drugimi sodobnimi materiali, in s tem ustvariti uporabna oblačila za vsak dan in posebne priložnosti. |
| **OPIS PANOGE**  |
| Ročno pletenje in kvačkanje sta se razvila v davni preteklosti iz potreb po izdelovanju oblačil, saj so volno ovac in drugih živali oblikovali v niti in si iz njih začeli izdelovati oblačila. Pri tem delu so uporabili sprva kosti, nato pa paličice, ki so jih našli v svoji okolici in jih oblikovali v pletilke in kvačke. Pogoji za pletenje so bili na Slovenskem zelo dobri, saj je bila ovčereja zelo razširjena. Najbolj značilen izdelek pletilj so bile in so še danes volnene nogavice, poleg teh še rokavice, kape, puloverji, jope in v novejšem času tudi plašči in ženske obleke ter unikatni modni dodatki, na primer šali, torbice. Iz pletenja nogavic se je razvilo tudi nogavičarstvo, zlasti v Gornjesavski dolini ter med Tržičem in Jesenicami. Dejavnost, ki je bila včasih zelo množična, je začela na prehodu iz 19. v 20. stoletje upadati. Kljub temu se je pletilsko znanje vse do danes ohranilo po vsej Sloveniji. Številne pletilje poskušajo z ročnim pletenjem ustvarjati unikatne pletenine. Nekatere med njimi so še vezane na motive zgodovinskega spomina, druge spet pojmujejo vsak izdelek kot samostojno unikatno likovno delo. Takšna garderoba je priljubljena, saj poudarja individualnost osebe in njen edinstven slog. Za obvladovanje pletenja in kvačkanja je potrebno poznavanje materialov (volna, bombaž …) in pripomočkov, tj. debeline pletilke ali kvačke za delo. Znati je treba skreirati izdelek in pripraviti načrt za sam izdelek. Učenje se začne s poznavanjem materiala in pripomočkov ter s postopnim učenjem petelj, ki se med seboj vežejo in ponavljajo. Osnov pletenja in kvačkanja in njihovih vzorcev se pod mentorskim vodstvom lahko naučimo v približno 180 urah, potrebno je veliko vaj in potrpežljivosti, ki so pomembne, da dokončamo izdelek. Dandanes velja pletenje tudi za sproščujočo dejavnost. Ritmična in ponavljajoča se narava pletenja pomirja, tolaži, izboljša pozornost, koncentracijo, razvoj finih motoričnih sposobnosti, kreativnost, potrpežljivost in vztrajnost. Pletenje naj bi starejšim pomagalo ohranjati bister um; prinaša psihološke in socialne koristi, ki pripomorejo k dobremu počutju in h kakovosti življenja.S pletenjem in kvačkanjem je najbolje začeti učiti otroke v drugem razredu osnovne šole, ko začnejo spoznavati materiale, previjati klopke ovčje volne iz večjih v manjše. Igle si naredijo sami iz lesene paličice, ki jo odžagajo na primerno dolžino, jo ošilijo in obrusijo s smirkovim papirjem in povoščijo z naravnim čebeljim voskom ter zgladijo z bombažno krpico, tako da bo nit gladko tekla; potem lahko začnejo s pletenjem. |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Za obvladovanje pletenja in kvačkanja je treba poznati materiale, pripomočke in različne tehnike pletenja in kvačkanja pa tudi kreiranje izdelka in pripravo načrta za izdelek. Učenje se začne s poznavanjem materiala, pripomočkov in pentelj, ki se med seboj vežejo in ponavljajo. Osnovno učenje pod vodstvom mentorja traja približno 180 ur, z veliko vaje pa se panoge lahko priučiš in sam nadaljuješ učenje. Po Sloveniji se v društvih, univerzah za tretje življenjsko obdobje, rokodelskih centrih in deloma tudi na šolah izvajajo delavnice in tečaji pletenja in kvačkanja. Formalno izobraževanje se v obliki predmeta izvaja na Naravoslovnotehniški fakulteti v Ljubljani na Katedri za oblikovanje tekstilij in oblačil.  |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Panoga še ni vpisana v slovenski Register nesnovne kulturne dediščine. Veliko rokodelcev ima certifikat »Rokodelstvo Art&Craft Slovenija«. Znanja postajajo vse bolj ogrožena, saj ni sistematičnega prenosa na otroke oz. mlajše generacije. Panoga je razširjena po vsej Sloveniji.  |
| **Vidik identitete in prepoznavnosti**  | Število nosilcev znanja ni znano. Panoga je pomembna za ohranjanje kulturne krajine. |
| **Vidik družbenega in gospodarskega napredka** | Panoga pletenja in kvačkanja se skozi preteklosti v tehniki ni spreminjala, so se pa spremenili materiali, iz katerih se dela. Ta panoga pripomore k boljšemu počutju. Kot gospodarska panoga se lahko še bolj uveljavi kot poklic in omogoča zaposlitve. Panoga nima negativnih učinkov na okolje, še zlasti, če se uporabljajo avtohtoni naravni materiali (npr. volna).  |
| **Vidik učinkov na medgeneracijsko povezovanje in vseživljenjsko učenje** | Medgeneracijsko se znanje pletenja in kvačkanja prenaša neformalno med posamezniki v društvih; v osnovnih šolah pa na način, da rokodelci pokažejo najmlajšim način dela, vendar so tovrstni prenosi znanj premalo poglobljeni. Pletenje prinaša psihološke in socialne koristi, ki pripomorejo k dobremu počutju in h kakovosti življenja. Panoga prispeva h kakovosti bivanja, saj prestavlja sproščujočo dejavnost, ki ugodno vpliva na duševno zdravje in sprošča hormon sreče. Ritmična in ponavljajoča se narava pletenja pomirja, tolaži, izboljša pozornost, koncentracijo, razvoj finih motoričnih sposobnosti, kreativnost, potrpežljivost in vztrajnost. Pletenje naj bi starejšim pomagalo ohranjati bister um. Leta 2020 je potekal Študentski inovativni projekt za družbeno korist, ki povezuje visokošolske zavode z negospodarskimi organizacijami z naslovom Raziskovanje zgodovine nogavičarstva ter oblikovanje sodobnih nogavic. Prijavitelj projekta je bila Univerza v Ljubljani, izvajalec pa Naravoslovnotehniška fakulteta. Slovenski etnografski muzej je bil partner v projektu. Naloge in cilji projekta so bili poglabljanje in osvajanje znanj, pregled stanja, sodobnih tehnik, medgeneracijske delavnice ročnih tehnik in recikliranja nogavic … |
| **Vidik učinkov na turizem**  | Dejavnost je deloma vpeta v turistično ponudbo. Ima pa velik potencial, saj bi bila sodobno oblikovanje in nadgradnja vzorcev zelo dobrodošla za razvoj panoge. |
| **Viri in literatura** | sl.alamosrt.com Priročniki o pletenju in kvačkanju.Branka Bizjan, certificirana rokodelka.<https://www.etno-muzej.si/files/stumfi_sipk_projektna_naloga.pdf> |